“ปู๊นๆ รถไฟหรรษา” พาเที่ยวชุมชน ชมวิวเชิงเขาหน้าถ้ำยะลา
“ปู๊นๆ รถไฟหรรษา” พาเที่ยวชุมชน ชมวิวเชิงเขาหน้าถ้ำยะลา เสียงชื่นชมความสวยงามของแหล่งท่องเที่ยวชุมชนบ้านบันนังลูวา ตำบลหน้าถ้ำ ยะลา หลังเปิดให้ประชาชนได้มาเที่ยวชมสถานีวิวเชิงเขาหน้าถ้ำ ได้เพียงอาทิตย์กว่าๆ ทำให้มีประชาชนจากหลากหลายพื้นที่ทั้งคนในชุมชน ชาวอำเภอรามันและพื้นที่ใกล้เคียงต่างเดินทางพาครอบครัว พ่อ แม่ ลูก มาเที่ยวกันอย่างไม่ขาดสายสีสันอีกอย่าง ที่เห็นจะเป็นแรงดึงดูดให้ผู้ที่มาแล้ว ต้องมาอีก ก็จะอยู่ที่รถไฟหรรษา ซึ่งจะมีเยาวชนหญิงมุสลิม เป็นผู้ขับขี่ เด็กๆ จะชอบกันมาก เพียงซื้อตั๋วค่ารถไฟเด็กๆ 3 ขวบขึ้นไปจนถึง 20 ปี คนละ 20 บาท ส่วนผู้ใหญ่ 40 บาท ก็สามารถนั่งรถไฟชมวิวทิวทัศน์ของผาหน้าถ้ำ ได้ตลอดเส้นทางโดยไม่ต้องเดิน  ซึ่งจะมีจุดจอดรถที่บริเวณต้นไม้ตายแล้ว แลนด์มาร์ก ของที่นี่ ให้ประชาชนได้ลงไปเซลฟี่ ถ่ายรูป  นอกจากนี้ ก็จะมีเรือปั่น เรือพาย เรือยนต์ ไว้บริการในราคา 40 บาท ต่อ 2 คนปั่น และจักรยานสามัคคีไว้ปั่นเที่ยวอีกด้วยนับเป็นสถานที่ท่องเที่ยวชุมชน ที่กำลังมาแรงอยู่ในขณะนี้ ที่ช่วยส่งเสริมการท่องเที่ยวกระตุ้นเศรษฐกิจชุมชนได้เป็นอย่างดี  ซึ่งในขณะนี้ ทางจังหวัดยะลา เตรียมที่จะเปิดเมือง เปิดอำเภอเบตง หลังประชาชนรับวัคซีนครอบคลุมร้อยละ 70  เพื่อรองรับการเปิดประเทศ รับนักท่องเที่ยวในเดือนธันวาคม 2564 ภายใต้มาตรการ COVID-Free Setting นายอัดนัน มูน๊ะ ประธานชุมชน ม. 2 บ้านบันนังลูวา ตำบลหน้าถ้ำ อำเภอเมือง  จังหวัดยะลา  บอกว่า แนวคิดในการเปิดแหล่งท่องเที่ยวชุมชนนั้น เกิดจากสถานการณ์โควิด-19 ทำให้เด็ก เยาวชนไม่ได้ไปโรงเรียน จะได้ใช้เวลาว่างให้เป็นประโยชน์  ก็เลยได้รวมกลุ่มเด็ก เยาวชน 30 คน ตั้งแต่อายุ 5 ขวบไปจนถึง 20 ปีกว่า  มาร่วมกันทำความสะอาด กวาดขยะ ถางป่า พื้นที่แห่งนี้ ปลูกดอกไม้ เก็บวัชพืชในน้ำให้ใสสะอาด บนถนนเก็บขยะเพื่อความสวยงาม ร่วมกับประชาชนในชุมชน  เริ่มทำกันมาตั้งแต่ปลายเดือนมีนาคมจนถึงปัจจุบัน ได้เปิดให้ประชาชนได้มาเที่ยวชมความสวยงาม ได้ประมาณสัปดาห์กว่าแล้ว  ขอเชิญชวนประชาชนมาเที่ยว ที่สวยอย่างที่เห็นจริงๆ โดยจะเปิดให้บริการทุกวัน 9 โมงเช้าถึง 6 โมงเย็น